Klaus Hækkerup (S), 2009-10-20:
Som valgt i Frederikssund er det en stor, stor glæde, at vi i dag tager hul på at behandle lovforslaget om en motorvej til Frederikssund.
Langt den kraftigste udvikling vil efter planen skulle ske i Frederikssundfingeren.
Vi taler om over 16.000 nye boliger, arealudlæg til 1,3 millioner etagemeter til ny industri, arealudlæg til 1,4 millioner etagemeter til nye kontorer og centerformål.
Det er her, danskerne kommer til at skulle bo i fremtiden – alle de nye, der kommer til.
En så kraftig bolig- og erhvervsudvikling kræver naturligvis også en god infrastruktur, og jeg vil gerne understrege, at det er af både kollektiv og individuel trafik.
Med vedtagelsen af det her lovforslag skaber vi i kraft af den nye vej grundlag for såvel individuel trafik med biler som kollektiv trafik med busser.
Vejen indpasses i det omgivende miljø og landskab på en æstetisk og miljømæssigt afbalanceret måde.
Den vil samtidig blive bygget med høj trafiksikkerhedsmæssig standard.
Der vil blive etableret et passende antal samkørselspladser, de såkaldte parker og samkør-pladser, og behovet for busstoppesteder vil blive drøftet med Movia.
Vedrørende hastigheden på motorvejen vil jeg godt nævne, at Folketinget tidligere har besluttet at hæve den tilladte hastighed på motorveje til 130 km/t. De eksisterende veje blev jo dengang gennemgået og hastigheden forøget fra 110 km/t. til 130 km/t. på den del af motorvejsnettet, hvor det var trafiksikkerhedsmæssigt forsvarligt.
Nu står vi imidlertid over for at skulle bygge en ny motorvej, og det vil være i strid med Folketingets tidligere beslutning, hvis vi ikke sikrer en kørehastighed på 130 km/t. – selvfølgelig under hensyntagen til de sikkerhedsmæssige forhold.
Men grundlaget, udgangspunktet må være den beslutning, der tidligere er blevet truffet i Folketinget.
Så har det her vejanlæg længe været undervejs.
Allerede i 1963 beskrev Vejdirektoratet en motorvej syd om Ballerup til Frederikssund.
Forskellige forhold gjorde, at etableringen trak ud, men med vedtagelsen i 2006 af første etape af motorvejen mellem Motorring 3 og Motorring 4 var linjen i virkeligheden lagt for det videre forløb.
Og på baggrund af en meget omhyggelig VVM-proces og med stor borgerinddragelse kunne Vejdirektoratet i dette forår derfor indstille til regeringen, at Frederikssundsmotorvejen blev etableret i det i lovforslaget indeholdte forløb.
Det er det af de undersøgte alternativer, der har både den klart højeste interne forrentning og den klart højeste nutidsværdi og et anlægsoverslag, der er det laveste, hvis vi skal tage udgangspunkt i en positiv nettonutidsværdi.
Alt det her økonomi kan lyde sådan lidt indviklet, men skal man sige det kort, kan man sige: Det er det økonomisk mest forsvarlige forslag af de fire, der er blevet undersøgt.
Det blev derfor også det forslag, der indgik i den transportpolitiske aftale fra januar i år mellem regeringen, Dansk Folkeparti, Det Radikale Venstre og Liberal Alliance.
Med henblik på at løse de trafikale problemer i Frederikssundfingeren henstår endnu to problemer.
Det er for det første etableringen af en ny S-togs-station ved Store Rørbæk i Frederikssund Kommune.
Det vil koste mellem 37 og 47 mio. kr., og vi bør finde pengene i forbindelse med den næste forhandlingsrunde i 2011, så vi opnår en yderligere styrkelse af den kollektive trafik i betjeningen af de mange nye bosteder og arbejdspladser i Frederikssundfingeren.
For det andet afventer vi VVM-undersøgelsen af en ny fjordforbindelse over eller under Roskilde Fjord.
VVM-undersøgelsen vil efter det planlagte kunne fremlægges til offentlig høring ved udgangen af indeværende år, og Vejdirektoratets indstilling forventes at foreligge i april, maj næste år.
Herefter bør vi snarest få vedtaget anlægsloven, så der i detailplanlægningen kan samarbejdes om en ny fjordforbindelse og etableringen af den yderste del af Frederikssundmotorvejen i forbindelse med den endelige udformning af tilslutningsanlægget ved Store Rørbæk – det, der i lovforslaget hedder frakørsel 9.
Vi kan fra Socialdemokratiets side hilse forslaget velkommen og tilsige en velvillig og hurtig, men dog forsvarlig behandling i Folketingets Trafikudvalg.